Jong SA’ner in Kroasië geopereerLiné Hendriks (Foto: Facebook) ’n Jong Suid-Afrikaner lê plat op haar rug in ’n hospitaal in die vreemde nadat sy die afgelope naweek van ’n krans in Kroasië gespring en verkeerd geval het. Die 24-jarige Liné Hendriks van Pretoria – wat as waardin op ’n superjag werk – het haar L1 -rugwerwel op sewe plekke gebreek toe sy en ander bemanningslede van die superjag Katherine Saterdag op hul afdag in Dubrovnik van ’n krans in die Adriatiese See gespring het. “Hulle sê ’n mens moet jou voete bymekaarhou en jou tone punt. Dan sny jy in die water in. Maar Liné het glo haar balans verloor en toe val sy op haar boude,” vertel haar oupa, Sarel Venter. Volgens Venter het die ander bemanningslede sy kleindogter uit die water gehelp. “Sy het vreeslik seer gehad en hulle het haar na die boot in die hawe geneem.” Die superjag was ten tyde van die voorval in Dubrovnik geanker. “Liné kon daardie nag nie met die pyn saamleef nie en hulle het haar hospitaal toe gevat.” Die kaptein van die Katherine het glo later uitgevind dat daar ’n baie goeie ortopediese chirurg in Split is en Hendriks is sedertdien met ’n ambulans na ’n hospitaal in dié stad vervoer waar sy ’n operasie ondergaan het. Hendriks se rugwerwels is tydens die operasie met ses skroewe en twee parallelle titaniumpenne gestabiliseer. Die ortopediese chirurg, dr. Josip Bekavac, het intussen Hendriks se familie in Suid-Afrika laat weet dat die operasie glad verloop het en dat sy binnekort met fisioterapie sal begin. Hendriks se ma, Lidia, sal na verwagting Vrydag na haar dogter in Kroasië vlieg. “Haar ma kry vandag haar visum.” Venter vertel dat sy kleindogter drama aan die Universiteit van Pretoria (UP) gestudeer het voordat sy vir meer as twee jaar op superjagte gewerk het. Hendriks het in ’n stadium teruggekeer huis toe, maar in Februarie na die VSA teruggekeer om op die Katherine te werk. Dié superjag is in Palm Beach in die Amerikaanse deelstaat gesetel, maar vaar reg oor Europa. “Liné leef haar droom,” vertel haar oupa vanoggend aan Maroela Media. “Ons en sy het dit al baie gesê. Sy werk hard, maar sy het al soveel plekke gesien. Van Barcelona, Cannes, Monaco tot Sardinië en Napels. “Nou weet ons nie of sy vinnig weer op die boot sal kan werk nie. Sy sal seker vir eers huis toe kom, maar hoe gou Liné sal kan terugvlieg Suid-Afrika toe, weet ek nie.”